Cursul CIVIS “Global Climate System”, deschis masteranzilor Universității din București

CIVIS anunță deschiderea înscrierilor pentru programul de scurtă durată intitulat “Global Climate System”. Acesta se va desfășura în format hibrid pe parcursul a 10 săptămâni, în perioada ianuarie- martie 2022. Întâlnirile față în față ar urma să aibă loc la Stockholm. Dacă evoluția pandemică nu va permite realizarea întâlnirilor fizice, cursul se va desfășura exclusiv online.
Programul se adresează masteranzilor CIVIS din domeniile științelor naturale și matematicii cu un nivel de cunoștințe de limba engleză de cel puțin B2. Pentru a participa, masteranzii trebuie să dețină o diplomă de licență care atestă obținerea a cel puțin 15 credite ECTS în domeniul matematicii.
Cursul își propune să-i inițieze pe participanți în tainele carierei de climatolog prin încurajarea lor să-și formuleze propriile întrebări de cercetare și să le investigheze prin experimente concepute chiar de ei, fie prin raportarea la modele climatologice de ultimă oră, fie prin explorarea unor rezultate de natură observațională.
Termenul limită pentru a aplica este 15 octombrie 2021. Mai multe detalii privind procesul de selecție sunt disponibile pe pagina cursului și la adresa studievagledare@misu.su.se.
[bookmark: _GoBack]În cadrul cursului “Global Climate System”, studenții vor afla în ce mod balanța energiei planetare reprezintă un punct de pornire în rezolvarea problemei schimbărilor climatice. Totodată, ei vor explora conceptul de forțare radiativă și mecanismele de răspuns, dar și modul în care oceanele au un rol esențial în răspunsurile climatice tranzitorii precum încălzirile trecute și viitoare. O altă temă de curs vizează variabilitatea naturală globală și variatele neliniarități care pot cauza evenimente catastrofale, așa-numitele puncte critice.
Evaluarea se va face pe baza unui raport scris. În plus, studenții trebuie să participe activ la seminare, să-și facă temele, să scrie un scurt raport de laborator și să-și prezinte rezultatele proiectelor în fața colegilor de program.
Profesor în cadrul cursului este Thorsten Mauritsen, cadru didactic în științele climei la Departamentul de Meteorologie al Universității din Stockholm.
Mai multe detalii despre programul “Global Climate System” sunt disponibile aici.

Universitatea Civică Europeană CIVIS este o alianță academică ce reunește nouă dintre cele mai importante universități din Europa: Aix-Marseille Université, National and Kapodistrian University of Athens, Universitatea din București, Université Libre de Bruxelles, Universidad Autónoma de Madrid, Sapienza Università di Roma, Stockholm University, Eberhard Karls Universität Tübingen și University of Glasgow, în calitate de partener asociat. CIVIS reunește o comunitate de aproximativ 450.000 de studenți și 65.000 de angajați, dintre care peste 30.000 sunt cadre universitare și cercetători.
